Europæisk erklæring om digitale rettigheder og principper for det digitale årti

Europa-Parlamentet, Rådet og Kommissionen proklamerer følgende fælles erklæring om digitale rettigheder og principper for det digitale årti

Præambel

(1)Den digitale omstilling påvirker alle aspekter af menneskers liv. Den giver betydelige muligheder for bedre livskvalitet, innovation, økonomisk vækst og bæredygtighed, men indebærer også nye udfordringer for samfundets og økonomiens struktur, sikkerhed og stabilitet. Efterhånden som den digitale omstilling tager fart, er tiden inde til, at Den Europæiske Union (EU) præciserer, hvordan dens værdier og grundlæggende rettigheder bør gælde i den digitale verden.

(2)Parlamentet har fremsat flere opfordringer til at sikre, at Unionens tilgang til den digitale omstilling er i fuld overensstemmelse med grundlæggende rettigheder som databeskyttelse og ikkeforskelsbehandling og med principper som teknologineutralitet, netneutralitet og inklusion . Parlamentet har også opfordret til at øge beskyttelsen af brugernes rettigheder i det digitale miljø .

(3)Med udgangspunkt i tidligere initiativer som "Tallinnerklæringen om e-forvaltning" og "Berlinerklæringen om det digitale samfund og en værdibaseret digital forvaltning" har Rådet inden for rammerne af "Lissabonerklæringen — digitalt demokrati med et formål" opfordret til en model for digital omstilling, der styrker den menneskelige dimension af det digitale økosystem og er centreret omkring det digitale indre marked. Rådet har også opfordret til en model for digital omstilling, der sikrer, at teknologien bidrager til klimaindsatsen og beskyttelsen af miljøet.

(4)EU's vision for den digitale omstilling sætter mennesket i centrum, styrker individet og fremmer innovative virksomheder. Kommissionen har for nylig fremsat et forslag til en afgørelse om en "vej mod det digitale årti", som fastsætter de konkrete digitale mål, som skal bidrage til at realisere visionen. Målene tager udgangspunkt i fire hovedområder: digitale færdigheder, digital infrastruktur, digitale virksomheder og digitale offentlige tjenester. I den digitale omstilling af samfundet og økonomien bør EU inddrage faktorer som digital suverænitet, inklusion, lighed, bæredygtighed, modstandsdygtighed, sikkerhed, tillid, forbedring af livskvaliteten samt respekt for de grundlæggende rettigheder og borgernes forhåbninger. Derudover bør omstillingen bidrage til, at samfundet og økonomien i Unionen er dynamiske, ressourceeffektive og retfærdige.

(5)Erklæringen har til formål at forklare fælles politiske hensigter. Den er ikke blot en påmindelse om de mest relevante rettigheder i forbindelse med den digitale omstilling, men bør også tjene som referencepunkt for virksomheder og andre relevante aktører, når nye teknologier udvikles og udbredes. Erklæringen bør også vejlede politiske beslutningstagere i deres overvejelser i forbindelse med deres vision for den digitale omstilling: at sætte mennesket i centrum for den digitale omstilling; en grundlæggende solidaritet og inklusion; at understrege betydningen af valgfrihed; deltagelsen i det digitale offentlige rum; sikkerhed, tryghed og styrkelse af individet; bæredygtighed.

(6)Den demokratiske kontrol med det digitale samfund og den digitale økonomi bør styrkes yderligere under fuld overholdelse af retsstatsprincipperne og med et effektivt retsvæsen og retshåndhævelse. Denne erklæring berører ikke lovlige begrænsninger af udøvelsen af lovfæstede rettigheder med henblik på at forene dem med udøvelsen af andre rettigheder eller nødvendige og forholdsmæssige begrænsninger i offentlighedens interesse. Unionen bør fremme erklæringen over for internationale organisationer og tredjelande med en ambition om, at principperne skal være en inspiration for internationale partnere og retningsgivende i hele verden for en digital omstilling, der sætter mennesket og menneskerettigheder i centrum.

(7)Denne erklæring er navnlig forankret i den primære EU-ret — særlig traktaten om Den Europæiske Union, traktaten om Den Europæiske Unions funktionsmåde, EU's charter om grundlæggende rettigheder og Den Europæiske Unions Domstols retspraksis — samt i afledt ret. Den bygger også på og supplerer den europæiske søjle for sociale rettigheder. Den er af deklaratorisk karakter og berører som sådan ikke indholdet af retsregler eller deres anvendelse.

(8)Det er et fælles politisk engagement og Unionens og dens medlemsstaters ansvar at fremme og gennemføre de digitale principper inden for deres respektive kompetencer og i overensstemmelse med EU-retten. Kommissionen har foreslået, at den årlige statusrapport om det digitale årti, som skal forelægges Parlamentet og Rådet, skal omfatte overvågning af de digitale principper.

Erklæring om digitale rettigheder og principper for det digitale årti

Vi ønsker at fremme en europæisk tilgang til den digitale omstilling, som sætter mennesket i centrum. Den skal være baseret på europæiske værdier og være til gavn for alle personer og virksomheder.

Vi erklærer derfor følgende:

Kapitel I: Mennesket i centrum for den digitale omstilling

Mennesket er i centrum for den digitale omstilling i Den Europæiske Union. Teknologien bør tjene og være til gavn for alle europæere og sætte dem i stand til at forfølge deres drømme i fuld sikkerhed, samtidig med at deres grundlæggende rettigheder respekteres.